การวิเคราะห์ของฝ่ายจัดการเกี่ยวกับการเปลี่ยนแปลงฐานะการเงินและผลการดำเนินงานที่สำคัญในปีปัจจุบัน
และ ระยะเวลา 3 ปีย้อนหลัง

  การดำเนินงานและฐานะการเงินที่ผ่านมา

  ผลการปฏิบัติตามแผนการดำเนินธุรกิจ

จากสภาพเศรษฐกิจไทยที่ยังอยู่ในช่วงฟื้นฟู
มีความไม่แน่นอนสูงทั้งในส่วนปัจจัยภายในและปัจจัยภายนอกประเทศ ซึ่งปี 2545
ก็เป็นอีกปีหนึ่งที่ธุรกิจทั่วไปต้องประสพกับสภาพปัญหาวิกฤตต่อเนื่องจากปี 2540
โดยเฉพาะในช่วงปลายปีหลังที่ต้องอยู่ในความวิตกกังวลในสถานการณ์สงครามระหว่างประเทศสหรัฐอเมริกาและประเทศอิรัก
ซึ่งก็มีความวิตกกังวลต่อเนื่องที่ทำให้เกิดผลกระทบในวงกว้างทั่วโลกทั้งในด้านเศรษกิจ การเมือง
และสังคมแต่อย่างไรก็ตามผลประกอบการปี 2545 มียอดขายผลิตภัณฑ์สูง 580.44 ล้านบาท
สูงขึ้นจากปี 2544 ประมาณ 4.49 ล้านบาท คิดเป็นยอดขาย 0.78%

กำไรสุทธิปี 2545 ที่ผ่านมาอยู่ในอัตราส่วน 8% ของรายได้ หรือคิดเป็นกำไรต่อหุ้นคือประมาณ
7.75 บาทต่อหุ้น โดยส่วนหนึ่งเป็นผลจากที่บริษัทฯยังคงได้รับสิทธิประโยชน์จาก BOI
ซึ่งมีสัดส่วนรายได้ที่ได้สิทธิ BOI : NON-BOI ในปีที่ผ่านมาประมาณ 20 : 80

ภาพรวมของการดำเนินงานที่ผ่านมา

จากภาพรวมการทำธุรกิจที่ผ่านมาได้เดินมาตามกรอบเดิมมาโดยตลอดที่มีการผลิตและจำหน่ายฟิลม์เป็นผลิตภัณฑ์หลักโดยมีการปรับและผสมผสานไปตามโครงสร้างอุตสาหกรรมและฐานลูกค้าหลัก
และจาก 3
ปีที่ผ่านมาเป็นช่วงที่มีการเปลี่ยนแปลงที่สำคัญในการสร้างความพร้อมเพื่อเข้าสู่การแข่งขันที่นับวันจะเข้มข้นมากขึ้น
มีดังนี้

1)
จากการร่วมลงทุนในบริษัทที่ตั้งอยู่ประเทศเวียดนามเพื่อผลิตและจำหน่ายหลอดลามิเนตเป็นผลิตภัณฑ์หลัก
ซึ่งถือว่าเป็นก้าวแรกในการลงทุนข้ามชาติ โดยเริ่มมีรายได้ในปี 2545 เป็นปีแรก

2)
กำหนดกลยุทธชัดเจนในการให้บริการและจำหน่ายผลิตภัณฑ์ที่ผลิตภายในประเทศและนำเข้าจากคู่ค้าต่างประเทศ(ไม่ได้ผลิตเอง)
ซึ่งได้ผ่านการริเริ่ม ทำความคุ้นเคย และสร้างความพร้อมมาเป็นลำดับ
โดยมีเป้าหมายที่จะยกระดับมูลค่าธุรกิจนี้ไม่ต่ำกว่า 1 ใน 3 ของรายได้รวม

จากโครงสร้างรายได้ในปี 2545 ตาม 4 กลุ่มหลักคือ กลุ่มพลาสติกฟิล์ม,
กลุ่มบริการการพิมพ์(รวมsticker), กลุ่มหลอดลามิเนต และกลุ่มอื่นๆ ประกอบด้วยสัดส่วนประมาณ
68%, 15%, 8% และ 9%
ตามลำดับซึ่งสัดส่วนโครงสร้างรายได้คงต้องเปลี่ยนแปลงไปตามสภาพการแข่งขัน
ความสามารถของบริษัทฯ และปัจจัยต่างๆ ที่เกิดขึ้นและเปลี่ยนแปลงไป
ซึ่งแผนงานทั้งระยะสั้นและระยะยาวที่วางไว้ก็จะพยายามรักษาสัดส่วนโครงสร้างรายได้ให้อยู่ในลักษณะไม่พึ่งพากลุ่มใดมากเกินไป
โดยจะพยายามให้ความสำคัญกับจังหวะของกลุ่มผลิตภัณฑ์ที่บริษัทฯมีความชำนาญเป็นประการแรกซึ่งพยายามดำเนินการโดยการใช้ทรัพยากรของบริษัทฯที่มีอยู่ทุกๆด้านให้เกิดประโยชน์สูงสุด

1) กลุ่มผลิตภัณฑ์พลาสติกฟิล์มถือเป็นรายได้หลักมาโดยตลอด จาก 3 ปีที่ผ่านมามีสัดส่วน ประมาณ
50%-70% และจะมีสัดส่วนสูงขึ้นเป็นลำดับ โดยส่วนหนึ่งจะเป็นส่วนของผลิตภัณฑ์ที่ได้ผลิตเอง
และอีกส่วนหนึ่งเป็นผลิตภัณฑ์ที่บริษัทฯ เป็นตัวแทนจำหน่าย
ซึ่งในส่วนนี้มีมูลค่ามากขึ้นเนื่องจากจะมีการหาตลาดใหม่ซึ่งได้เริ่มดำเนินการแล้วตั้งแต่ปี 2544
คาดว่าสัดส่วนการรายได้จากการให้บริการและจำหน่ายผลิตภัณฑ์ที่มิได้ผลิตเองรวมทุกชนิดน่าจะมีสัดส่วนถึง
1 ใน 3 ของรายได้รวม

2) กลุ่มบริการการพิมพ์(รวมงานพิมพ์ฉลากกาว)
ที่คาดว่าจะเป็นรายได้สำคัญอันดับรองจากกลุ่มพลาสติกฟิล์ม ซึ่งเป็นอุตสาหกรรมดาวรุ่ง มีอนาคต
แต่ต้องลงทุนสูง ต้องทุ่มเทในด้านเทคนิคและติดตามการเปลี่ยนแปลงในปัจจัยที่เกี่ยวข้องมากมาย
จาก 3 ปีที่ผ่านมามีสัดส่วนรายได้ประมาณ 11–15% โดยในปี 2545
สัดส่วนมูลค่าเปลี่ยนเพิ่มมากขึ้นคือจำนวน 86 ล้านบาทเมื่อเทียบกับปีก่อนคือจำนวน 66 ล้านบาท
โดยคาดหวังว่าจะมีสัดส่วนรายได้ไม่นัอยกว่า 18%ในปีต่อไป
เนื่องจากบริษัทฯมีความพร้อมมากขึ้นเพราะได้ลงทุนในเครื่องจักรและอุปกรณ์มาอย่างต่อเนื่อง
ตลอดจนได้พัฒนาขีดความสามารถในการดำเนินการมากว่า 5 ปี
ซึ่งหากสามารถใช้กำลังการผลิตได้เต็มที่ก็จะสร้างกำไรได้มากขึ้น
แต่ก็คงขึ้นอยู่กับภาวะการแข่งขันที่สูงมาก และมีปัจจัยทางเทคนิคสูง

3) กลุ่มผลิตภัณฑ์หลอดลามิเนตที่จะมีรายได้ลดลงค่อนข้างมากเหลือเพียงประมาณ 8%
ของรายได้รวมหากสามารถได้ลูกค้าภายในประเทศมาชดเชยจำนวนหนึ่ง
แต่ทางบริษัทก็ได้รับรู้รายได้จากบริษัทร่วมที่เวียดนามซึ่งทำธุรกิจผลิตหลอดลามิเนตในสัดส่วน 25%
ของกำไรสุทธิตามสัดส่วนการลงทุน

4) กลุ่มอื่นๆจาก 2 ปีที่ผ่านมามีสัดส่วนประมาณไม่เกิน 5%ของรายได้รวม ส่วนปี 2545 มีสัดส่วน
9.43% โดยจะมีการผลิต Metallized Film
แต่ก็ยังมีผลิตภัณฑ์อื่นๆซึ่งมูลค่ารวมขึ้นลงไปตามกิจกรรมที่เกิดขึ้น
ตามนโยบายที่จัดเป็นการทำกิจกรรมหลากหลายเพื่อเป็นฐานในการเรียนรู้ สร้างแหล่งรายได้ใหม่ๆ
หรืออาจเป็นกลยุทธ์สนับสนุนผลิตภัณฑ์หลัก ไปตามจังหวะโอกาส
ซึ่งได้มีการปรับและจัดกลุ่มใหม่มาเป็นลำดับตามความเหมาะสม ซึ่งคาดว่าสัดส่วนรายได้จะประมาณ
2-3%

จากรายได้จากการขายในปี 2545 จำนวน 558 ล้านบาท มีต้นทุนขายประมาณ 87%
มีค่าใช้จ่ายในการขายและบริหาร 7% หรือจำนวน 37.18 ล้านบาท
โดยมีรายการทางบัญชีที่สำคัญคือการตั้งค่าเผื่อหนี้สงสัยจะสูญจำนวน 2.50
ล้านบาทและการตั้งค่าเผื่อการลดมูลค่าของสินค้าจำนวน 2.50 ล้านบาท

กำไรสุทธิปี2545จำนวน 46.48 ล้านบาทเพิ่มขึ้นจากปี 44 ประมาณ 11 ล้านบาท
คิดเป็นอัตราส่วนที่เพิ่มขึ้นจากปีก่อน 31%
ส่วนใหญ่เกิดจากผลการดำเนินงานที่ไม่ใช่ผลการดำเนินงานหลักคือ

  1) กำไรจากการขายเครื่องจักร สุทธิจากภาษีเป็นจำนวน 8.74 ล้านบาท

  2) การรับรู้ส่วนแบ่งกำไรจากเงินลงทุนตามวิธีส่วนได้เสียของบริษัทร่วม(L.S. Pack Co.,
  Ltd.) ประมาณ 5.95 ล้านบาท

  3) ลดอัตราภาษีเงินได้นิติบุคคลจาก30% เป็น 25% เฉพาะส่วนของกำไรที่ไม่เกิน 300 ล้านบาท
  มีผลทำให้ประหยัดภาษีเงินได้นิติบุคคลประมาณ 3 ล้านบาท โดยลดอัตราภาษีดังกล่าวเป็นเวลา 5
  รอบระยะเวลาบัญชีเริ่มในปี 2545 เป็นปีแรก

  (พระราชกฤษฎีกา ออกตามความในประมวลรัษฎากร ว่าด้วยการลดอัตรารัษฎากร (ฉบับที่ 387)
  พ.ศ. 2544 ให้ลดอัตราภาษีเงินได้ในอัตราร้อยละ 25 ของกำไรสุทธิเฉพาะส่วนที่ไม่เกิน 300
  ล้านบาท เป็นเวลา 5
  รอบระยะเวลาบัญชีต่อเนื่องกันนับแต่รอบระยะเวลาบัญชีแรกที่เริ่มในหรือหลังวันที่พระราชกฤษฎีกานี้ใช้บังคับ
  ทั้งนี้
  เฉพาะบริษัทที่มีหลักทรัพย์จดทะเบียนในตลาดหลักทรัพย์แห่งประเทศไทยตามกฎหมายว่าด้วยหลักทรัพย์และตลาดหลักทรัพย์ก่อนวันที่พระราชกฤษฎีกานี้ใช้บังคับ
  เพื่อเป็นการจูงใจให้บริษัทนำหลักทรัพย์ที่ได้ออกไว้ไปซื้อขายในตลาดหลักทรัพย์
  และเพื่อกระตุ้นให้เกิดการลงทุนโดยเฉพาะในตลาดหลักทรัพย์แห่งประเทศไทยเพิ่มมากขึ้น
  ซึ่งเป็นมาตรการหนึ่งที่จะทำให้ระบบเศรษฐกิจขยายตัวอย่างต่อเนื่องและเป็นการพัฒนาตลาดทุนโดยรวม
  )

จำนวนพนักงานลดลง 107 คน คิดเป็นลดลง 27% (จากเดิมปี2544 มีจำนวน 391 คน คงเหลือปี
2545 จำนวน 284 คน) และค่าใช้จ่ายเกี่ยวกับพนักงานลดลง 5.88 ล้านบาท คิดเป็นลดลง 12%
(จากเดิมปี2544 มีจำนวน 51.10ล้านบาท ส่วนปี 2545 จำนวน 45.22 ล้านบาท)
เป็นผลมาจากในปลายปี2544 บริษัทฯ
ได้ย้ายฐานการผลิตส่วนงานหลอดลามิเนตไปที่ประเทศเวียดนาม และเริ่มผลิตและมีรายได้ในปี2545
และมีผลทำให้รายได้หลอดลามิเนต ของปี 2545 ลดลงจากปีก่อนเช่นเดียวกันค่าใช้จ่ายที่ลดลง
โดยรายได้หลอดลามิเนตลดลงจำนวน 110.99 ล้านบาท คิดเป็นลดลง 71% (จากเดิมปี2544
มีจำนวน 155.85 ล้านบาท ส่วนปี 2545 จำนวน 44.86 ล้านบาท)
แต่บริษัทได้รับผลตอบแทนจากการย้ายฐานการผลิตกลับมาในรูปของส่วนแบ่งกำไรจากเงินลงทุนตามวิธิส่วนได้เสียของบริษัทร่วม(L.S.
Pack Co., Ltd.) โดยในปี 2545 ได้รับรู้กำไรไปแล้วประมาณ 5.95 ล้านบาท

ในช่วงปลายปี 2545 บริษัทได้นำเงินบางส่วนไปลงทุนในหน่วยลงทุน
ซึ่งได้จัดประเภทเป็นเงินลงทุนชั่วคราว จำนวน 10 ล้านบาท และ ณ 31 ธันวาคม 2545
บริษัทมีกำไรจากการเปลี่ยนแปลงมูลค่าของหลักทรัพย์ดังกล่าวเป็นจำนวน 0.03 ล้านบาท
ซึ่งผลกำไรดังกล่าวได้รับรู้ในงบกำไรขาดทุนประจำปี 2545 แล้ว

ฐานะการเงิน การวิเคราะห์ฐานะการเงินของบริษัท

สินทรัพย์ : สินทรัพย์โดยรวมของปี 2545 มีแนวโน้มที่ดีกว่า 2 ปีที่ผ่านมา

  สินทรัพย์รวมปี 2545 มีจำนวนที่ไม่แตกต่างจากปีก่อน ซึ่งต่างจากแนวโน้มของปี 2543 – ปี
  2544 ที่มีอัตราส่วนของทรัพย์สินรวมของปี 2544 ที่เพิ่มขึ้นจากปี 2543 เป็นจำนวนประมาณ 13%
  แม้ว่าสัดส่วนของสินทรัพย์รวมในปี2545 จะไม่เพิ่มขึ้น แต่ในปี 2545
  บริษัทมีสินทรัพย์ที่มีสภาพคล่องสูงกว่า 2 ปี ที่ผ่านมา
  ซึ่งดูได้จากงบการเงินที่แสดงในรายการเงินสดและรายการเทียบเท่าเงินสด
  รวมกับเงินลงทุนชั่วคราว มีจำนวนรวมประมาณ 79 ล้านบาท คิดเป็น 15% ของสินทรัพย์รวม
  ซึ่งต่างจากปี 2544 และ ปี 2543 ที่มีอัตราส่วนเพียง 2% และ8% ตามลำดับ

  อัตราส่วนสภาพคล่องหมุนเร็ว (Quick Ratio) ของปี 2545 มีอัตราส่วนสูงกว่า 2 ปีที่ผ่านมา
  และอัตราส่วนสภาพคล่องหมุนเร็ว ของบริษัทใน 3 ปีที่ผ่านมาอยู่ในระดับที่สูงกว่ามาตรฐาน
  โดยปกติมาตรฐานจะอยู่ในเกณฑ์ 1:1 แต่อัตราส่วนของบริษัทในปี 2545มีอัตราส่วน 1.88 เท่า
  ส่วนปี 2544 มีอัตราส่วน 1.15 เท่า และปี 2543 มีอัตราส่วน 1.53 เท่า

  อัตราส่วนสภาพคล่อง(Current Ratio) ของปี 2545 มีอัตราส่วนสูงกว่า 2 ปีที่ผ่านมา
  และอัตราส่วนสภาพคล่องหมุนเร็ว และอยู่ในระดับที่สูงกว่ามาตรฐาน
  โดยปกติมาตรฐานจะอยู่ในเกณฑ์ 2 :1 แต่อัตราส่วนของบริษัทในปี 2545 มีอัตราส่วน 2.57
  เท่า

จากอัตราส่วนสภาพคล่องหมุนเร็ว (Quick Ratio)และอัตราส่วนสภาพคล่อง(Current Ratio)
ที่อยู่ในระดับที่สูงกว่ามาตรฐาน แสดงให้เห็นว่าฐานะการเงินของบริษัทมีความคล่องตัวสูง
ซึ่งเป็นจุดแข็งของบริษัทต่อการดำเนินธุรกิจ
โดยบริษัทสามารถดำเนินงานตามปกติได้โดยไม่ต้องพึ่งพาแหล่งเงินทุนจากภายนอก
และมีผลทำให้บริษัทมีต้นทุนทางการเงินที่ต่ำมาก
ซึ่งเห็นได้ว่ายังมีสัดส่วนในการมีภาระหนี้เหลือมากพอในการพิจารณาลงทุนโครงการที่มีความสำคัญต่อบริษัทฯได้ต่อไป

ลูกหนี้การค้า

  ลูกหนี้การค้ากิจการที่เกี่ยวข้องกัน มียอดรวมทั้งสิ้น 71.54 ล้านบาท โดยมีลูกหนี้ที่ค้างนานเกิน 1
  ปีขึ้นไป(Overdue) เป็นจำนวน 0.76 ล้านบาท
  ซึ่งบริษัทได้ตั้งค่าเผื่อหนี้สงสัยจะสูญของลูกหนี้ที่ค้างนานเกิน 1 ปีไว้ทั้งจำนวนแล้วในปี 2545
  ตามความเห็นของผู้สอบบัญชี แต่จากการประเมินฐานะทางการเงินของบริษัทที่เกี่ยวข้องกันแล้ว
  บริษัทมั่นใจว่าจะได้รับชำระคืนทั้งหมด

  ลูกหนี้การค้าบริษัทอื่น มียอดรวมทั้งสิ้น 99.02 ล้านบาท โดยมีลูกหนี้ที่ค้างนานเกิน 3
  เดือนขึ้นไป(Overdue) จำนวน 34 ราย เป็นจำนวนเงิน 4.79 ล้านบาท
  ซึ่งบริษัทได้ตั้งค่าเผื่อหนี้สงสัยจะสูญไว้แล้วเป็นจำนวน 5.04 ล้านบาท
  ซึ่งเพียงพอต่อลูกหนี้ที่คาดว่าจะไม่ได้รับชำระ

  จากการวิเคราะห์ลูกหนี้การค้ากิจการที่เกี่ยวข้องกันและลูกหนี้การค้าบริษัทอื่น
  ที่มีจำนวนรวมประมาณ 170.56 ล้านบาท
  แสดงให้เห็นว่าลูกหนี้การค้าของบริษัทยังอยู่ในเกณฑ์ที่ดีเนื่องจากยังมีอัตราส่วนของลูกหนี้ค้างนานเป็นจำนวนเล็กน้อย
  และประกอบกับบริษัทมีความสามารถที่ได้ตั้งค่าเผื่อหนี้สงสัยจะสูญไว้อย่างเพียงพอแล้ว

สินค้าคงเหลือ

  ในปี 2545 สัดส่วนของสินค้าสำเร็จรูปมีอัตราส่วนที่สูงขึ้นกว่าปีก่อน
  และสินค้าสำเร็จรูปมีสัดส่วนคิดเป็น 64% ของสินค้าคงเหลือทั้งหมด

  อัตราส่วนหมุนเวียนสินค้าคงเหลือของปี 2545 ลดลงจากปี 2544 และ
  ปี2543โดยมีอัตราส่วนเท่ากับ 9.05 เท่า ซึ่งต่างจากปี 2544 และปี 2543 ที่มีอัตราหมุนเวียน
  11.78 เท่า และ 17.85 เท่าตามลำดับ สาเหตุที่อัตราส่วนหมุนเวียนสินค้าคงเหลือของปี 2545
  ลดลงเกิดจากบริษัทมียอดขายของผลิตภัณฑ์พลาสติกฟิล์มในส่วนที่เป็นตัวแทนจำหน่าย(ซื้อมาขายไป)สูงขึ้น
  จึงมีผลทำให้บริษัทต้องมี Stock สินค้าสำเร็จรูปดังกล่าวมากขึ้น
  และเป็นผลทำให้อัตราส่วนหมุนเวียนสินค้าคงเหลือในภาพรวมลดลงจากปีก่อนที่เกิดจากมีการ
  STOCK สินค้ามากขึ้นเพื่อขยายฐานลูกค้า การสั่งซื้อที่เพิ่มชนิดมากขึ้น
  และกระบวนการสั่งซื้อจากต่างประเทศที่ต้องวางแผนล่วงหน้านานมากขึ้น

  ในปี 2545 บริษัทตั้งค่าเผื่อการลดมูลค่าของสินค้าเพิ่มขึ้นอีกเป็นจำนวน 2.50 ล้านบาท
  จากปีก่อนที่มีค่าเผื่อการลดมูลค่าของสินค้า จำนวน 2.50 ล้านบาท รวมเป็น ณ 31 ธ.ค. 2545
  บริษัทมีค่าเผื่อการลดมูลค่าของสินค้าเป็นจำนวน 5.00 ล้านบาท ซึ่งคิดเป็นอัตรา
  5.47%ของสินค้าคงเหลือทั้งหมด
  ซึ่งจากการประมาณมูลค่าของสินค้าที่คาดว่าจะเสื่อมสภาพหรือการลดมูลค่าของสินค้า
  ผู้บริหารของบริษัทได้พิจารณาแล้วคาดว่าค่าเผื่อฯดังกล่าวเพียงพอต่อการรองรับของสินค้าที่คาดว่าจะเสื่อมสภาพหรือการลดมูลค่าของสินค้าในอนาคตได้

อัตราผลตอบแทนสินทรัพย์ถาวร ในปี 2545 มีอัตราส่วน 46.46% โดยมีอัตราส่วนสูงกว่า 2 ปี
ที่ผ่านมา ซึ่งมีอัตราส่วนอยู่ในช่วง 38–39%
เนื่องจากสัดส่วนกำไรที่ไม่ได้เกิดจากการดำเนินหลักมีสัดส่วนเพิ่มขึ้นมาก
จึงมีผลทำให้จากอัตราผลตอบแทนสินทรัพย์ถาวร ในปี 2545สูงขึ้นจาก 2ปี ที่ผ่านมา

รายการเงินสดและรายการเทียบเท่าเงินสดเพิ่มขึ้นจากปีก่อนประมาณ 60 ล้านบาท
โดยเพิ่มขึ้นจากปีก่อน 669% ส่วนใหญ่เกิดจาก เงินสดรับจากกิจกรรมดำเนินงานเพิ่มขึ้น โดยในปี
2545 มีเงินสดสุทธิได้มาจากกิจกรรมดำเนินงานจำนวน 87.76 ล้านบาท ซึ่งเพิ่มขึ้นจาก 2 ปี
ที่ผ่านมา และเงินสดรับจากการขายเครื่องจักร 16.81 ล้านบาท

ปัจจัยและอิทธิพลหลักที่อาจมีผลต่อการดำเนินการหรือฐานะการเงินในอนาคต :

1) บริษัทฯอาจต้องมีการลงทุนในส่วนของสินค้าและลูกหนี้มากขึ้นเรื่อยๆ
จนอาจต้องมีการใช้วงเงินกู้ระยะยาวที่ปัจจุบันยังไม่มี

2)  การลงทุนในโครงการใหม่ที่มีความสำคัญใช้เงินลงทุนสูง
    อาจมีความจำเป็นต้องใช้แหล่งเงินกู้ระยะยาวหรืออาจระดมทุนจากผู้ถือหุ้น
    ที่ยังมิได้เพิ่มทุนมาเลยตั้งแต่ปี 2534

3)  มีแนวโน้มที่อาจจำเป็นต้องมีการร่วมลงทุนกับคู่ค้าหรือบริษัทอื่นๆ
    ในหลายรูปแบบทั้งในการลงทุนผลิตภัณฑ์ที่เคยและยังไม่เคยผลิตฯ

2 แนวโน้มในอนาคต

จากการทำธุรกิจที่ยากและซับซ้อนมากขึ้น ปัจจัยที่ไม่สามารถสามารถควบคุมได้เพิ่มขึ้นเป็นลำดับ
ซึ่งสะท้อนให้เห็นถึงสภาพของบริษัทฯที่จะต้องดำเนินการและต่อสู้เพื่อให้อยู่รอดในทุกๆด้านต่อไป
จะทำให้เป็นการยากที่บริษัทฯจะยังคงไว้ในการดำเนินธุรกิจแบบ Conservative ได้ต่อไป
มีแนวโน้มที่สำคัญดังนี้

1) ในด้านที่บริษัทเป็นตัวแทนโดยได้รับสิทธิเป็นผู้จัดจำหน่ายฟิล์มหด Clysar จากบริษัท Dupont
สหรัฐอเมริกาแต่เพียงผู้เดียว จากระยะเวลากว่า 5 ปี ถือได้ว่าสามารถสร้างฐานลูกค้า
ทำให้เป็นที่รู้จักในตลาดและครองส่วนแบ่งการตลาดมาเป็นของบริษัทได้ส่วนหนึ่ง
และสามารถวางแผนการเติบโตร่วมกับบริษัท Dupont ได้ต่อเนื่อง
โดยลำดับต่อไปก็จะเน้นตลาดบรรจุภัณฑ์ที่ใหญ่ขึ้นรวมถึงบรรจุภัณฑ์ที่เกี่ยวกับการส่งออกผลิตภัณฑ์ของไทยที่อยู่ในลำดับการส่งออกต้น
ๆ

กลยุทธ์ในการขยายตลาดในส่วนของฟิล์ม Dupont โดยการแต่งตั้งตัวแทนการจำหน่ายย่อย
เพื่อขยายเครือข่ายในช่องทางการจัดจำหน่าย และกระจายสินค้าให้ถึงมือลูกค้าทันต่อเวลาเร็วขึ้น
พร้อมทั้งยังสามารถครอบคลุมถึงลูกค้าต่างจังหวัดมากขึ้น

ซึ่งแนวทางดังกล่าวจะเป็นส่วนหนึ่งของการดำเนินการให้บริการและจำหน่ายผลิตภัณฑ์ที่ไม่ได้ผลิตเอง
โดยจะมีทั้งสินค้าที่ผลิตในประเทศและนำเข้า
โดยต้องมาเน้นถึงระบบการจัดการและการให้บริการลูกค้าที่มีเป้าหมายสูงสุดคือความพึงพอใจของลูกค้าเป็นหลัก
และจากกระแสการเปลี่ยนแปลงรวดเร็วของการอุปโภคบริโภค ที่มีความหลากหลาย
ทำให้อายุของแต่ละผลิตภัณฑ์ (Product Life Cycle) จะไม่ยืนยาวเหมือนเดิม
จึงต้องมีการเตรียมพร้อมของการจัดลำดับของผลิตภัณฑ์ในแต่ละสายการผลิตให้มีความคล่องตัว
และให้ทันต่อแต่ละลำดับของช่วงอายุและในขณะเดียวกันก็ต้องเสาะหาผลิตภัณฑ์ตัวใหม่เข้ามาเตรียมทดแทนอย่างต่อเนื่อง

2) การลงทุนต่อไปต้องเป็นการลงทุนที่ผสมผสานระหว่างกำลังการผลิต
และกระบวนการผลิตที่หลากหลาย โดยไม่เน้นกำลังการผลิตที่มากขึ้นเพียงอย่างเดียว ดังนั้น
จึงต้องลงทุนในด้านการวิจัยและพัฒนาอย่างต่อเนื่อง
ซึ่งรวมถึงการชูคุณภาพในสินค้าที่มีมาตรฐานและจะยกระดับได้ต่อเนื่องเพื่อการเข้าสู่ตลาดสากลที่มีการเข้มงวดเช่น
ISO ต่างๆ

3) จากปัจจัยสำคัญในการวัดผลการดำเนินงานที่สำคัญ คือ ของเสียที่เกิดขึ้นจากการผลิต
แนวทางของบริษัทที่จะต้องเน้นการควบคุม สัดส่วนของเสียที่เกิดจากกระบวนการผลิตในทุกระดับ
ซึ่งต้องใช้มาตรฐานต่าง ๆ ที่จะมาวัด และสอบยันการดำเนินงาน
ซึ่งจะต้องดำเนินการตั้งแต่ในระดับหน่วยงาน แต่ละโรงงาน การส่งมอบถึงลูกค้า
ตลอดจนกระบวนการรับมอบวัตถุดิบแต่ละระดับ จาก Suppliers.

ปัจจัยอื่น ๆ ที่อาจมีผลกระทบต่อการตัดสินใจลงทุน

1 ข้อพิพาททางกฎหมาย

ข้อพิพาททางกฎหมาย
ไม่มีผลกระทบต่อการตัดสินใจลงทุนโดยคดีที่เกิดขึ้นทั้งแพ่งและอาญานั้นเกิดจากการซื้อขายสินค้ากันตามปกติ

2 นโยบายการจ่ายเงินปันผล

จากผลการดำเนินงานที่มีกำไรสุทธิต่อหุ้น 7.75 บาท มีกำไรสุทธิต่อหุ้น 7.75 บาท
ได้ประกาศจ่ายเงินปันผลในอัตราหุ้นละ 2.00 บาท

3 ปัจจัยอื่น ๆ

จากสิ่งที่เกิดขึ้นทั่วโลกตามนโยบายการค้าเสรี มีการแข่งขันมากขึ้นเป็นลำดับ
ซึ่งจะปฏิเสธไม่ได้ว่าจะต้องมีผลกระทบเกิดขึ่นกับบริษัทฯและก็เป็นการยากในการประเมินผลที่ชัดเจนที่จะเกิดขึ้นต่อบริษัทฯ